CM बोम्मई और JDS के कुमारस्वामी को भी मिल रही कड़ी चुनौती
DK Shivakumar & Siddaramaiah | Karnataka Kolar Seat Election Candidates कर्नाटक में विधानसभा चुनाव के लिए मतदान बुधवार को होगा। ये चुनाव राज्य में भविष्य के राजनीतिक नेतृत्व के लिए निर्णायक साबित हो रहे हैं
कर्नाटक में विधानसभा चुनाव के लिए मतदान बुधवार को होगा। ये चुनाव राज्य में भविष्य के राजनीतिक नेतृत्व के लिए निर्णायक साबित हो रहे हैं। राज्य में कद्दावर नेता या तो रिटायर हो चुके हैं या अपनी सीट को बचाने के संघर्ष में उलझे हुए हैं। ऐसे नेताओं में पूर्व सीएम सिद्धारमैया, एचडी कुमारस्वामी, जगदीश शेट्टार, वर्तमान सीएम बसवराज बोम्मई, डॉ जी परमेश्वर, लक्ष्मण सावदी, प्रियांक खरगे, डीएन जीवराज, पूर्व स्पीकर केजी बोपैया शामिल हैं।
पार्टियों ने दिग्गजों के खिलाफ उतारे मजबूत उम्मीदवार
चुनाव से पहले इस बात की चर्चा थी कि बड़े नेताओं को आसान जीत मिल जाएगी, क्योंकि प्रतिद्वंद्वी दल उनके खिलाफ कमजोर उम्मीदवार उतारेंगे। बराबरी के उम्मीदवार उतरने से ये सोच बदल गई है। ज्यादातर नेताओं को कड़ा मुकाबला करना पड़ रहा है।
ऐसे ही नेताओं में कर्नाटक कांग्रेस अध्यक्ष डीके शिवकुमार भी शामिल हैं। भाजपा ने KPCC अध्यक्ष के खिलाफ एक तगड़ी चुनौती देने वाला प्रत्याशी उतारा है। इस कारण शिवकुमार अपनी ही सीट पर उलझ गए हैं। पार्टी के स्टार प्रचारक होने के बावजूद पर्चा भरने के बाद वह कहीं और प्रचार नहीं कर पा रहे हैं।
सिद्दारमैया: जातीय गणित, तगड़ा प्रतिद्वंद्वी
वरुणा सीट पर सिद्दारमैया को अहिंदा (अल्पसंख्यक, पिछड़े वर्ग और दलित) के दम पर अब तक जीतने में दिक्कत नहीं आई। भाजपा ने उनके खिलाफ लिंगायत नेता मंत्री वी सोमन्ना को उतारा है। परेशानी बढ़ाते हुए जेडीएस ने दलित नेता भारती शंकर को टिकट दे दिया। अब सिद्दारमैया सीट बचाने के लिए संघर्ष कर रहे हैं।
बाेम्मई: लिंगायत नाराज, वोटों का ध्रुवीकरण
बोम्मई ने संकेत दिए थे कि वह इस बार दूसरी सीट से लड़ेंगे। लेकिन पार्टी ने उन्हें शिगगांव से ही उतारा। यहां बोम्मई के डर का कारण उनका अपना लिंगायत समुदाय है, जो येदियुरप्पा को रिटायर करने के खिलाफ है। अन्य समुदायों में भी उनको लेकर नाराजगी है। इससे विपक्षी दल बोम्मई विरोधी वोटों का ध्रुवीकरण करने में लगे हैं।
कुमारस्वामी: दलित भी बंटे, मुस्लिम दूर
कुमारस्वामी चेन्नापट्टना से खुद मैदान में हैं। बेटे निखिल को रामनगर से उतारा। उनके खिलाफ पूर्व मंत्री सीपी योगेश्वर मैदान में हैं, जिन्हें वोक्कालिगा का समर्थन है। पिछले चुनावों में कुमारस्वामी ने मुस्लिम वोटों की परवाह नहीं की। इस बार कांग्रेस पिछड़े वर्ग के ज्यादातर वोट काट रही है, दलित वोट बराबर में बंट रहे हैं।
शेट्टार: भाजपा के वोट तोड़ने की चुनौती
भाजपा के पूर्व सीएम अब कांग्रेस के टिकट पर हुबली के उम्मीदवार हैं। आज, शेट्टार के पास 50,000 कांग्रेसी वोट हैं, जिनमें मुस्लिम, पिछड़े वर्ग और दलित शामिल हैं। इस सीट पर भाजपा कैडर आधारित है। उन्हें भाजपा के 30 हजार वोट तोड़ने होंगे, जिसके उम्मीदवार लिंगायत समुदाय से हैं।